आम मत | नई दिल्ली
कांग्रेस प्रवक्ता राजीव त्यागी का बुधवार को हार्ट अटैक के कारण निधन हो गया। वे आज तक चैनल की डिबेट में शामिल हुए थे। वे घर से इस डिबेट में शामिल हुए थे। तबीयत बिगड़ने पर उन्हें गाजियाबाद के एक अस्पताल में ले जाया गया। हालांकि, डॉक्टरों ने उन्हें मृत घोषित कर दिया।
त्यागी वसुंधरा सेक्टर 16 में है, जो साहिबाबाद में है। परिजन ने उन्हें कौशांबी के यशोदा अस्पताल में भर्ती कराया था। यहां डॉक्टरों ने उन्हें मृत घोषित कर दिया। कांग्रेस नेता राहुल गांधी ने ट्वीट किया कि कांग्रेस ने आज अपना एक बब्बर शेर खो दिया। राजीव त्यागी के कांग्रेस प्रेम और संघर्ष की प्रेरणा हमेशा याद रहेंगे। उन्हें मेरी भावभीनी श्रद्धांजलि और परिवार को संवेदनाएं।
वहीं, प्रियंका गांधी ने ट्वीट करते हुए लिखा कि भारतीय राष्ट्रीय कांग्रेस के प्रवक्ता राजीव त्यागी की असामयिक मृत्यु मेरे लिए एक व्यक्तिगत दुःख है। हम सबके लिए अपूर्णीय क्षति है। राजीव जी विचारधारा समर्पित योद्धा थे। समस्त यूपी कांग्रेस की ओर से परिजनों को हृदय से संवेदना। ईश्वर उनके परिवार को दुख सहने की शक्ति दें।
21 साल पहले तत्कालीन पीएम अटलबिहारी वाजपेयी को झंडा दिखाकर आए थे सुर्खियों में
उल्लेखनीय है कि राजीव त्यागी तब सुर्खियों में आए थे, जब उन्होंने 21 साल पहले तत्कालीन पीएम अटल बिहारी वाजपेयी को काला झंडा दिखाया था। 19 मार्च 1999 को पीएम वाजपेयी गाजियाबाद में आम सभा के लिए आए थे। इसी दौरान त्यागी ने वाजपेयी को झंडा दिखाया। उन्हें गिरफ्तार कर जेल भेज दिया गया था।